ไฟแนนซ์
โดย...ใจฮิน
5 พ.ค. 2558

โดย...ใจฮิน
..สร้างความประหลาดใจไม่น้อยเมื่อ ธนวรรธน์ พลวิชัย ผู้อำนวยการศูนย์พยากรณ์เศรษฐกิจและธุรกิจ มหาวิทยาลัยหอการค้าไทย ได้รับการแต่งตั้งให้เป็นกรรมการสำนักงานสลากกินแบ่งรัฐบาล ส่วนหนึ่งน่าจะมาจากผลงานการคาดการณ์เศรษฐกิจไทยที่เอาใจช่วยรัฐบาล พล.อ.ประยุทธ์ จันทร์โอชา มาเป็นอย่างดี
..ม.ร.ว.ปรีดิยาธร เทวกุล รองนายกรัฐมนตรี เป็นประธานการประชุมคณะกรรมการติดตามเร่งรัดการใช้จ่ายงบประมาณล่าสุด พบว่า ในส่วนของงบลงทุนจำนวน 4.49 แสนล้านบาท ก่อหนี้แล้ว 2.02 แสนล้านบาท หรือ 45.2% หากเปรียบเทียบการก่อหนี้ในปีก่อนๆ พบว่า ในปี 2557 ก่อหนี้ได้ 21.0% ปี 2556 ก่อหนี้ได้ 22.3% ปี 2555 ก่อหนี้ได้ 22.9% ซึ่งในปี 2558 ก่อหนี้ได้สูงกว่าทุกปี 
..กรมสรรพากรลงนามบันทึกข้อตกลงการให้บริการยื่นแบบแสดงรายการภาษีและรับชำระภาษีทางอินเทอร์เน็ตกับ บริษัท เพย์สบาย ซึ่งเป็นบริษัทในเครือของดีแทค โดยบริษัทให้บริการรับชำระเงินค่าสินค้าบริการรับ ส่งเงิน โอนเงิน และรับชำระเงินแบบออนไลน์ เป็นการเพิ่มช่องทางการจ่ายภาษีมากขึ้น
..นอกจากกระทรวงการคลังต้องดำเนินการสรรหาผู้ว่าการธนาคารแห่งประเทศไทย (ธปท.) คนใหม่ แทนประสาร ไตรรัตน์วรกุล ที่จะหมดวาระปลายปีนี้ ยังมีการครบวาระของ ประเวช องอาจสิทธิกุลเลขาธิการคณะกรรมการกำกับและส่งเสริมการประกอบธุรกิจประกันภัย (คปภ.) อังคณา ปิลันธน์โอวาท ไชยมนัส กรรมการผู้จัดการ ธนาคารอาคารสงเคราะห์ (ธอส.) และ วัลลภ เตชะไพบูลย์ ผู้จัดการทั่วไป บรรษัทประกันสินเชื่ออุตสาหกรรมขนาดย่อม (บสย.) ที่จะหมดวาระในปลายปีนี้เช่นกัน นอกจากนี้ยังมีตำแหน่งกรรมการผู้จัดการ ธนาคารเพื่อการส่งออกและนำเข้าแห่งประเทศไทย (เอ็กซิมแบงก์) และกรรมการผู้จัดการ ธนาคารอิสลามแห่งประเทศไทย ที่ยังสรรหาไม่ได้